Title: พระราชกฤษฎีกาเบี้ยประชุมของกรรมการวินิจฉัยร้องทุกข์ภูมิภาค พ.ศ. 2539

พระราชกฤษฎีกา

พระราชกฤษฎีกา
เบี้ยประชุมของกรรมการวินิจฉัยร้องทุกข์ภูมิภาค
พ.ศ. ๒๕๓๙

ภูมิพลอดุลยเดช ป.ร.
ให้ไว้ ณ วันที่ ๑๑ ตุลาคม
พ.ศ. ๒๕๓๙
เป็นปีที่ ๕๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดเบี้ยประชุมของกรรมการวินิจฉัยร้องทุกข์ภูมิภาคขึ้นโดยเฉพาะ

อาศัยอำนาจตามความในมาตรา
๑๗๘ ของรัฐธรรมนูญแห่งราชอาณาจักไทย
ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ๕)
พุทธศักราช ๒๕๓๘ มาตรา ๕๖ แห่งราชบัญญัติคณะกรรมการกฤษฎีกา พ.ศ. ๒๕๒๒ และมาตรา ๓
แห่งพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตามงบประมาณรายจ่าย
พ.ศ. ๒๕๑๘ จึงทรงพระกรุณาโปรดเกล้าฯ ให้ตราพระราชกฤาฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาเบี้ยประชุมของกรรมการวินิจฉัยร้องทุกข์ภูมิภาค
พ.ศ. ๒๕๓๙

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
กรรมการวินิจฉัยร้องทุกข์ภูมิภาคให้ได้รับค่าตอบแทนเป็นเบี้ยประชุมรายครั้งเฉพาะครั้งที่มาประชุม
ดังต่อไปนี้
(๑) กรรมการวินิจฉัยร้องทุกข์ภูมิภาค        ครั้งละ
๑,๐๐๐ บาท
(๒)
กรรมการวินิจฉัยร้องทุกข์ที่ไปปฏิบัติงานช่วยราชการในคณะกรรมการวินิจฉัยร้องทุกข์ภูมิภาคด้วย
ให้ได้รับเบี้ยประชุมในฐานะกรรมการวินิจฉัยร้องทุกข์ภูมิภาคด้วย

มาตรา ๔ 
กรรมการตามมาตรา ๓ ซึ่งมิได้เป็นข้าราชการ ลูกจ้างทางราชการหรือพนักงานหรือลูกจ้างของรัฐวิสาหกิจ
ให้ได้รับเบี้ยประชุมเพิ่มขึ้นจากกำหนดไว้ในมาตรา ๓ อีกหนึ่งเท่า

มาตรา ๕ 
หัวหน้าคณะกรรมการวินิจฉัยร้องทุกข์ภูมิภาคให้ได้เบี้ยประชุมเพิ่มขึ้นจากที่กำหนดไว้ในมาตรา
๓ อีกหนึ่งในสี่

มาตรา ๖ 
เลขานุการและผู้ช่วยเลขานุการของคณะกรรมการวินิจฉัยร้องทุกข์ภูมิภาค
ให้ได้รับเบี้ยประชุมเป็นรายครั้ง เฉพาะครั้งที่มาประชุม
โดยมีอัตราเท่ากับกรรมการตามมาตรา ๓

มาตรา ๗ 
ให้นายกรัฐมนตรีและรัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ
บรรหาร  ศิลปอาชา
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ เนื่องจากในปัจจุบันนี้
เบี้ยประชุมของกรรมการ เลขานุการ
และผู้ช่วยเลขานุการของทางราชการเป็นไปตามพระราชกฤษฎีกาที่ตราขึ้นโดยอาศัยอำนาจตามกฎหมายว่าด้วยการกำหนดหลักเกณฑ์เกี่ยวกับการจ่ายเงินบางประเภทตามงบประมาณรายจ่าย
เว้นแต่เบี้ยประชุมของกรรมการร่างกฎหมาย กรรมการวินิจฉัยร้องทุกข์
และกรรมการพัฒนากฎหมาย ตามพระราชบัญญัติคณะกรรมการกฤษฎีกา พ.ศ. ๒๕๒๒
ซึ่งเป็นไปตามพระราชกฤษฎีกาว่าด้วยเบี้ยประชุมของกรรมการกฤษฎีกา
และโดยที่ได้มีการจัดตั้งคณะกรรมการวินิจฉัยร้องทุกข์ภูมิภาคขึ้นตามพระราชบัญญัติคณะกรรมการกฤษฎีกา
พ.ศ. ๒๕๒๒
ซึ่งตามพระราชบัญญัติดังกล่าวได้กำหนดโดยเฉพาะให้กรรมการวินิจฉัยร้องทุกข์ภูมิภาคได้รับค่าตอบแทนตามที่กำหนดไว้ในพระราชกฤษฎีกาและโดยที่กรรมการวินิจฉัยร้องทุกข์ภูมิภาคได้ปฏิบัติหน้าที่โดยมีการประชุมและมีวิธีพิจารณาที่แน่นอนตามระเบียบที่กำหนดตามบทบัญญัติของกฎหมายดังกล่าวเช่นเดียวกับกรรมการกฤษฎีกา
สมควรกำหนดค่าตอบแทนของกรรมการวินิจฉัยร้องทุกข์ภูมิภาคให้เป็นเบี้ยประชุมโดยพระราชกฤษฎีกาฉบับหนึ่งเป็นเอกเทศเพื่อให้เหมาะสมกับงานในหน้าที่ของกรรมการวินิจฉัยร้องทุกข์ภูมิภาค  จึงจำเป็นต้องพระราชกฤษฎีกานี้

วัชศักดิ์/พิมพ์
๑๑ กันยายน ๒๕๕๑

เอกฤทธิ์/ตรวจ
๑๖ ตุลาคม ๒๕๕๑

โชติกานต์/ปรับปรุง
๒๐ มิถุนายน ๒๕๕๙

[๑] ราชกิจจานุเบกษา เล่ม ๑๑๓/ตอนที่ ๕๔ ก/หน้า ๒๕/๒๒ ตุลาคม ๒๕๓๙